Harald Nissen (heraldiker)

Bo Harald Nissen (født 9. mars 1932 i Trondheim, død 4. august 2023) var en norsk pensjonert førstebibliotekar og heraldiker.

Faglig virke 

Nissen var cand.real. fra Universitetet i Oslo med bifagene matematikk og kjemi og hovedfag zoofysiologi. Han arbeidet ved universitetsbibliotekene i Oslo og Trondheim, fra 1964 ved Det Kongelige Norske Videnskabers Selskab, Biblioteket, som i dag er Gunnerusbiblioteket ved NTNU Universitetsbiblioteket. Han hadde ansvaret for oppbygging av de biologiske samlinger ved biblioteket, og ga ut bibliografier innen museumsfag og biologi og skrev artikler om bibliotekfaglige emner.

Nissen var sekretær i Trondhjems Historiske Forening fra 1979 til 1996. Han var medlem av Utvalget for merking av historiske bygninger i Trondheim (oppnevnt av Trondhjems Historiske Forening) i perioden 1994–2006. Videre var han medlem av Det Kongelige Norske Videnskabers Selskab, og var generalsekretær ved Selskabets Akademi 1996–2001 og visegeneralsekretær ved Selskabet 2002–2007.

Sammen med sin onkel Gunnar Brun Nissen ga han i 1978 ut boken Slekten Nissen fra Bov sogn i Sønderjylland, om sin egen slekt Nissen. Kildematerialet til boken utgjør privatarkiv nr. 33 ved NTNU Universitetsbiblioteket, Gunnerusbiblioteket.

Heraldisk virksomhet 
Nissen var en kjent og aktiv heraldiker som sammen med sin kollega cand. philol. Monica Aase, bygget opp en betydelig samling av heraldisk faglitteratur ved Universitetsbiblioteket i Trondheim. Han holdt en lang rekke faglige foredrag innenfor området heraldikk i Norge og utlandet, blant annet på internasjonale kongresser.

Nissen var en sentral medarbeider i de heraldiske bøkene Norske kommunevåpen (1987) og Segl i Universitetsbiblioteket i Trondheim (1990), samt i rådet til det skandinaviske Heraldisk Tidsskrift. Han skrev en mengde artikler om heraldiske emner, som ble publisert blant annet i Heraldisk Tidsskrift, i andre tidsskrifter og i kongressrapporter. Artiklene er om moderne norske kommunevåpen, om våpen i gamle kirker og på bygg som Austrått, om våpen fra middelalderen og fra senere tid, samt om norske og utenlandske slektsvåpen. 

Våpenskjoldet til hans egen slekt, Nissen (fra Sønderjylland), har følgende heraldiske beskrivelse (blasonering): «I sølv en springende rød hind lagt på tre grønne graner. På hjelmen en springende rød hind lagt på tre grønne graner».

Utmerkelser 

Nissen fikk i 2007 Svenska Heraldiska Föreningens Förtjänstmedalj i gull, og mottok Det Kongelige Norske Videnskabers Selskabs minnemedalje i gull i 1985. Han ble æresmedlem i Trondhjems Historiske Forening i 2013.

Familie 
Harald Nissen var far til politikeren Harald August Nissen.

Referanser

Litteratur 
 Heraldisk Tidsskrift som utgis av Heraldisk Selskap, København
 Hans Cappelen og Knut Johannessen (red.): Norske kommunevåpen, Oslo 1987 med tilleggshefte 1988
 Harald Nissen og Monica Aase: Segl i Universitetsbiblioteket i Trondheim, Trondheim 1990
 Harald Nissen og Terje Bratberg: Schønings våpenbok – Gamle Norske Adel Efter et gammelt Manuskript Assessor Ifver Hirtzholm tilhørende, Pirforlaget, Trondheim 2013
 Peter Kurrild-Klitgaard: Nordiske heraldiske exlibris, København 2019 (Grete og Harald Nissens ex libris med slektsvåpenet side 66)

Kilder 
 Harald Nissen: DKNVS matrikkel 1960–2010. DKNVS' meddelelser – No.8, Det Kongelige Norske Videnskabers Selskab, Akademiet. Trondheim 2010. 75 s.
 Harald Nissen og Gunnar Brun Nissen, Slekten Nissen fra Bov sogn i Sønderjylland, Trondheim, 1978, s. 69–70.

Norske heraldikere
Personer fra Trondheim kommune